Herman Wilhelm Bissens bronsebyste av Olaf Rye på Garnisons Kirkegård i København.
**Olaf Rye** (Ole) (født 16. november 1791 på Nerbø gård i Bø i Telemark, død 6. juli 1849 i Fredericia) var en dansk-norsk offiser og generalmajor som spilte en viktig rolle i Treårskrigen mellom Danmark og Slesvig-Holsten.

Biografi
--------

Dør fra Nordre Vik i Nissedal i Telemark dekorert med portretter av «K:Ch: 8de av Dannemark» og «general Ole von Rye». Foto fra 1940-tallet. Foto: Nasjonalbibliotekets bildesamling 
Olaf Rye tilhørte en gammel norsk offiserslekt og var sønn av kaptein Mathias Rye og Elisabeth Johanne Lind. Han valgte den militære løpebane, og i 1808 ble han sekondløytnant hvoretter han kom på strandvakt mot britene under Napoleonskrigene. I 1809 avanserte han til premierløytnant. Han var med i et par mindre trefninger mot Sverige under Christian Frederik, hvoretter han sammen med sine to regimentskamerater Hans Helgesen og Friderich Adolph Schleppegrell fra *Telemarkske Infanteriregiment*, nektet å avlegge ed til den svenske konge.

Etter avskjeden søkte Rye derfor utenlands. Han havnet omsider i grensefestningen Rendsborg hvor han tilbrakte en rekke år, til han i 1842 ble oberstløytnant og flyttet til København. Opprøret i hertugdømmene i 1848 satte han i en vanskelig situasjon, da hans svoger og flere av hans venner hadde stilt seg på opprørernes side. Han førte dog sin bataljon i slaget ved Bov og ved Slesvig. I 1849 ble han forfremmet til oberst, og i 1849 til generalmajor. Han falt i slaget ved Fredericia, og rakk derfor aldri å se slesvig-holstenernes nederlag.

Gravmæle
--------

Den 15. september 1849 ble Rye begravet på Garnisons Kirkegård i København. På et fotstykke av norsk granitt og utsmykket med en tekst av B.S. Ingemann, ble en minnebyste utført av billedhugger Herman Wilhelm Bissen reist på samme kirkegård. Her er Rye gjengitt som romersk feltherre med kappe og sverdrem. Avdukingen av monumentet fant sted i 1852.

På Ryes Plads i Fredericia, ble en byste av Rye utført av billedhugger Andreas Paulsen likeledes oppstilt den 20. august 1876. Det er også flere danske og norske gater og veier oppkalt etter generalmajoren, i Oslo ses Olaf Ryes plass.

Familie
-------

Rye giftet seg i 1823 med Caroline Krabbe, datter av tidligere kaptein Niels Frederik Krabbe og Vilhelmine Frederica Wesenberg, men hun døde allerede året etter. I 1832 giftet han seg med svigerinnen Jacobine Dorthea Amalia Krabbe, som også døde et år etter bryllupet. To små døtre døde også fra ham. Høsten 1840 giftet han seg for tredje gang, med Elisa Henriette (Henrikke) Schultz, datter av kjøpmann og kaptein Peter Heinrich Schultz.

Han var bror av Johan Henrik Rye.

Skihopper
---------

Han er også anerkjent for å ha satt det første offisielle verdensrekordhoppet på ski. Rekordhoppet ble satt den 22 November 1808 ved Lekum gård, rett ved Eidsberg kirke i Eidsberg
og ble målt til 9,50 m.

Referanser
----------

1. 1 2   Dansk biografisk leksikon, Dansk Biografisk Leksikon-ID Olaf\_Rye[Hentet fra Wikidata]
2. 1 2   Norsk biografisk leksikon, oppført som eg. Ole Rye, Norsk biografisk leksikon ID Olaf\_Rye, besøkt 9. oktober 2017[Hentet fra Wikidata]
3. 1 2   Dansk biografisk leksikon[Hentet fra Wikidata]
4. 1 2 3  *Rye, Olaf*, Dansk biografisk Lexikon. Besøkt 25. febr. 2014
5. ↑  Gram-Andersen, Jesper: *Olaf Rye generalmajor*, garnisonskirkegaard.dk. Besøkt 25. febr. 2014 Arkivert 9. mars 2016 hos Wayback Machine.
6. ↑  *Bissen*, landsoldaten.dk. Besøkt 25. febr. 2014
7. ↑  *Olaf Rye*, fredericiashistorie.dk.Besøkt 25. febr. 2014
8. ↑  Olaf Ryes «minnerenn» - Norge Skiforbund besøkt 22. desember 2008[*død lenke*]

Eksterne lenker
---------------

* (en) Olaf Rye – kategori av bilder, video eller lyd på Commons
* Om Olaf Rye, fra nettstedet fredericiashistorie.dk (dansk)

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Lokalhistoriewiki **·** Store Danske Encyklopædi **·** Dansk biografisk leksikon **·** Prabook **·** Historisk befolkningsregister **·** Geni **·** VIAF **·** LCCN **·** ISNI **·** LIBRIS
 |